Maksimiliāns Glāzenaps
Maksimiliāns Glāzenaps (vācu: Maximilian Ernst Heinrich von Glasenapp; 1845–1923) bija vācbaltiešu ķīmiķis. Rīgas politehnikuma (1878–1896), Rīgas Politehniskā institūta (1896–1919) un Latvijas Universitātes (1919–1923) ķīmijas tehnoloģijas profesors. Ķīmijas fakultātes dekāns (1882-1907). Veicis oriģinālus pētījumus par cukurbiešu ražošanas iespējām Latvijā (1884–1886) un kūdras purvu izmantošanu, vēlāk cementa, ģipša un kaļķu saistvielu ražošanu (1908). Ieteicis izmantot Baltezera ūdeņus Rīgas apgādei ar dzeramo ūdeni.